Għaliex tinħtieġ riforma tal-Qorti Ġenerali? Minħabba li l-Qorti Ġenerali qed taffaċċja volum ta' kawżi li qed jiżdied b'mod rapidu li ma jippermettilhiex li tagħti sentenzi fi żmien raġonevoli. L-għadd ta' kawżi ġodda fis-sena żdied minn inqas minn 600 sal-2010 għal 912 fl-2014, li rriżulta fl-għadd ta' 1393 kawża pendenti bħal qatt qabel fl-aħħar ta' Marzu 2015. X'inhu ż-żmien medju għall-Qorti Ġenerali biex tagħti sentenza? Attwalment il-Qorti Ġenerali tieħu medja ta' sentejn biex tagħti sentenza. Dan huwa d-doppju taż-żmien ta' dak li huwa meqjus permessibbli. Ta' min jinnota li l-Artikolu 47 tal-Karta tad-Drittijiet Fundamentali jipprevedi d-dritt li tingħata sentenza f'perjodu ta' żmien raġonevoli. Fir-rigward tal-kawżi ekonomikament l-aktar sensittivi (għajnuna mill-Istat u kawżi ta' kompetizzjoni), iż-żmien medju biex jingħataw is-sentenzi huwa saħansitra bejn erba' u ħames snin. Dan jikkawża ħafna diffikultajiet għal-litiganti, peress li jkollhom iwarrbu riżorsi finanzjarji importanti sakemm tingħata sentenza. Dan għandu konsegwenzi ovvji fuq it-tkabbir u l-impjiegi. Bħala eżempju, multi li jammontaw għal aktar minn € 7 biljun huma attwalment ikkontestati f'kawżi pendenti quddiem il-Qorti Ġenerali. X'inhu l-kontenut preċiż tar-riforma tal-Qorti Ġenerali? Ir-riforma tikkonsisti minn żieda ta' 21 fl-għadd ta' mħallfin f'żewġ stadji u l-fużjoni tat-Tribunal għas-Servizz Pubbliku mal-Qorti Ġenerali. Fl-2015 l-għadd ta' mħallfin jiżdied bi 12. Fl-2016, is-seba' karigi ta' mħallfin mit-Tribunal għas-Servizz Pubbliku jiġu ttrasferiti lill-Qorti Ġenerali permezz ta' fużjoni taż-żewġ qrati. Fl-2019, l-għadd ta' mħallfin jiżdied b'disgħa, li jġib l-għadd totali ta' mħallfin għal 56. Għaliex għandu jiżdied l-għadd ta' mħallfin? Ma jkunx biżżejjed li jiżdied l-għadd ta' segretarji legali? L-għadd ta' segretarji legali diġà żdied b'disgħa fl-2014 li għen biex tittejjeb il-produttività tal-Qorti Ġenerali. Madankollu, din il-miżura laħqet il-limiti tagħha. Fil-fatt l-imħallfin biss għandhom id-dritt li jipparteċipaw fid-deliberazzjonijiet u li jagħtu s-sentenzi. Iż-żieda fl-għadd ta' mħallfin tippermetti wkoll li l-Qorti Ġenerali tiddedika lill-kawżi l-attenzjoni li jistħoqqilhom billi tipprovdi l-possibbiltà ta' deliberazzjoni f'awli ta' ħames imħallfin pjuttost milli ta' tlieta. Iż-żieda fl-għadd ta' mħallfin mhijiex eċċessivament għalja? L-ispejjeż tar-riforma jkunu pjuttost limitati u fil-fatt jikkostitwixxu valur tajjeb għall-flus. Bis-saħħa tal-isforzi li saru mill-Qorti, iż-żieda ppjanata fl-għadd ta' mħallfin u l-fużjoni tat-Tribunal għas-Servizz Pubbliku mal-Qorti Ġenerali ser tiswa €13.5 miljun fis-sena. Dan huwa biss €2.3 miljun jew 21% aktar meta mqabbel ma' żieda ta' 12 fl-għadd ta' mħallfin, li diġà ġie maqbul mill-Parlament Ewropew. Ta' min jinnota li l-volum ta' kawżi żdied bi 43% mill-2010 sal-2014. L-ispejjeż tar-riforma ppjanata wkoll jitqabblu b'mod favorevoli mas-€26.8 miljun mitluba f'diversi azzjonijiet għal danni minħabba dewmien fis-sentenza. Il-problema taż-żieda fil-volum ta' kawżi ma tistax tiġi indirizzata permezz tal-ħolqien ta' qrati speċjalizzati? Il-ħolqien ta' qrati speċjalizzati ma jikkostitwixxix alternattiva vijabbli, għal għadd ta' raġunijiet. Il-qrati speċjalizzati mhumiex flessibbli: jekk l-għadd ta' kawżi jiżdied b'mod sostanzjali, il-qorti x'aktarx ma tkunx tista' tlaħħaq magħhom. Il-qrati speċjalizzati jżidu wkoll ir-riskju ta' inkonsistenza tad-dritt tal-UE peress li dejjem ikun hemm tliet qrati li jistgħu jkunu qed jittrattaw kwistjonijiet simili: waħda permezz tal-proċedura għal deċiżjoni preliminarja (Qorti tal-Ġustizzja), waħda permezz tal-appell (Qorti Ġenerali) u waħda permezz tal-azzjonijiet diretti (il-qorti speċjalizzata). Il-qrati speċjalizzati jżidu wkoll il-kumplessità. Fl-aħħar nett, il-qrati speċjalizzati jkunu għaljin bla bżonn : kull waħda minnhom teħtieġ President u l-Kabinett tiegħu, reġistru u spejjeż fissi oħra. Iż-żieda ta' 21 fl-għadd ta' imħallfin mhijiex biss il-konsegwenza tal-inabbiltà tal-Istati Membri li jaqblu dwar minn fejn ser jiġu t-12-il imħallef addizzjonali? Huwa minnu li kmieni fl-2011 il-President tal-Qorti Ewropea tal-Ġustizzja għamel proposta biex jiżdied l-għadd ta' mħallfin bi 12. Huwa minnu wkoll li t-taħdidiet bejn l-Istati Membri dwar il-metodu ta' ħatra ma kinux konklużivi. Madankollu, minn mindu saret din l-ewwel proposta l-volum ta' kawżi żdied b'mod sinifikanti. Bejn l-2010 u l-2014, meta saret it-tieni proposta, l-għadd ta' kawżi ġodda żdied bi 43%. Minħabba din iż-żieda aċċellerata reċenti fil-volum ta' kawżi, żieda ta' 12 fl-għadd ta' mħallfin fi kwalunkwe każ kienet titlob żieda ġdida fl-għadd ta' mħallfin sa mhux aktar tard mill-2020. Ir-riforma tal-Qorti Ġenerali kif appoġġata mill-Kunsill toffri soluzzjoni sostenibbli għall-isfidi attwali u fil-futur prevedibbli. Ara l-paġna tal-laqgħa